b'\n_START_ARTICLE_\nNika Kri\xc5\xbenar\n_START_SECTION_\nZa\xc4\x8detki, 2013-16\n_START_PARAGRAPH_\nMednarodno nastopati je za\xc4\x8dela pri rosnih trinajstih, to je bilo v za\xc4\x8detku leta 2013, ko je na tekmi alpskega pokala v doma\xc4\x8dih \xc5\xbdireh dne 12. januarja nastopila kot najmlaj\xc5\xa1a in dosegla solidno 17. mesto. V naslednjih dveh letih se je preko tekmovanj ni\xc5\xbejega ranga razvijala in za\xc4\x8dela vse bolj opozarjati na svoj talent. Do preboja vi\xc5\xa1je je pri\xc5\xa1la v sezoni 2015-16, ko je prvi\xc4\x8d nastopila najprej na tekmah pokala FIS, nato pa vse vi\xc5\xa1je po strukturi skakalnih tekmovanj. Na tekmah celinskega pokala je debitirala v starosti 15 let in 5 mesecev 28. in 29. avgusta 2015 na tekmah v nem\xc5\xa1kem Oberwiesenthalu, kjer je osvojila 22. in 24. mesto. Nato je pri\xc5\xa1la prva zmaga, 5. septembra na tekmi alpskega pokala v \xc5\xa1vicarskem Einsiedelnu. Sledilo je \xc5\xa1e ve\xc4\x8d odli\xc4\x8dnih rezultatov in na njihovi podlagi si je prislu\xc5\xbeila premiero na najvi\xc5\xa1jem nivoju.\n_START_SECTION_\nDebi med najbolj\xc5\xa1imi ter prvo mladinsko prvenstvo\n_START_PARAGRAPH_\nV svetovnem pokalu je prvi\xc4\x8d nastopila 13. februarja 2016 v starosti petnajstih let na doma\xc4\x8di tekmi v Ljubnem ob Savinji in osvojila \xc5\xa1tirinajsto mesto. Dan za tem je na istem prizori\xc5\xa1\xc4\x8du dosegla dvanajsto mesto in potrdila svoj talent. To sta bila njena edina nastopa v sezoni 2015-16, na njima je osvojila 40 to\xc4\x8dk in to jo je postavilo v skupnem se\xc5\xa1tevku na kon\xc4\x8dno 36. mesto._NEWLINE_Takoj po uspe\xc5\xa1nem krstu v svetovnem pokalu je za Niko pri\xc5\xa1el \xc5\xa1e prvi nastop na Svetovnem mladinskem prvenstvu, ki je bil za leto 2016 organiziran v romunskem Rasnovu. Tam je najprej na tekmi posameznic zasedla sedmo mesto, nato pa na tekmi me\xc5\xa1anih ekip v postavi s Emo Klinec, Borom Pavlov\xc4\x8di\xc4\x8dem in Domnom Prevcem osvojila prvo mesto in zlato kolajno. _NEWLINE_Zatem je v mesecu marcu nastopila na tekmi FIS na \xc4\x8de\xc5\xa1kem v Harrachovu. Tam je na prvi tekmi dne 11. marca zmagala pred vsemi, medtem ko je bila takoj za njo uvr\xc5\xa1\xc4\x8dena \xc5\xa0pela Rogelj in skupaj sta dosegli dvojno slovensko zmago. Na drugi tekmi v naslednjem dnevu je pristala na nehvale\xc5\xbenem \xc4\x8detrtem mestu, medtem ko je Rogljevi uspelo zmagati.\n_START_SECTION_\n2016-18:\n_START_PARAGRAPH_\nNa drugi tekmi sezone 2016-17, 3. decembra v norve\xc5\xa1kem Lillehammerju, je z 25. mestom tretji\xc4\x8d, in prvi\xc4\x8d na tujem, pri\xc5\xa1la do to\xc4\x8dk svetovnega pokala.\n_START_SECTION_\nMladinsko SP 2017: bron, srebro in zlato\n_START_PARAGRAPH_\nFebruarja 2017 se je v starosti 16 let in 11 mesecev udele\xc5\xbeila tekem za Mladinsko Svetovno mladinsko prvenstvo v ameri\xc5\xa1kem Park Cityju in si tam priskakala tri medalje. Najprej je 1. februarja na tekmi posameznic bila tretja in osvojila bronasto medaljo. Zatem je 3. februarja nastopila na mo\xc5\xa1tveni preizku\xc5\xa1nji v postavi Jerneja Brecl, Katra Komar, Nika in Ema Klinec ter se veselila drugega mesta in srebrne medalje. Za konec pa je na tekmi me\xc5\xa1anih ekip pri\xc5\xa1la \xc5\xa1e do zlate medalje, potem ko je slovenska ekipa zmagala v postavi Nika, Ema Klinec, Tilen Bartol in \xc5\xbdiga Jelar.Tako je Nika na treh tekmah enega prvenstva osvojila tri razli\xc4\x8dne medalje.\n_START_SECTION_\nMladinsko SP 2018: dvakratna zlata prvakinja\n_START_PARAGRAPH_\nFebruarja 2018 je \xc5\xa1e ne 18 letna v \xc5\xa1vicarskem Kandterstegu nastopila na mladinskem svetovnem prvenstvu. Tam je 2. februarja na posami\xc4\x8dni tekmi postala prvakinja pred drugouvr\xc5\xa1\xc4\x8deno Emo Klinec. To je bila zanjo peta medalja na mladinskih tekmah, a prva zlata med posameznicami. Obenem je to prvi naslov prvakinje za kako Slovenko. Za povrhu je naslednji dan osvojila \xc5\xa1e eno zlato medaljo. To je bilo na mo\xc5\xa1tveni preizku\xc5\xa1nji kjer je slovenska \xc5\xbeenska mladinska ekipa v postavi Jerneja Brecl, Nika, Katra Komar in Ema Klinec, slavila naslov ekipnih svetovnih prvakinj. _NEWLINE_4. marca 2018 je na tekmi v romunskem Rasnovu uspela prvi\xc4\x8d stopiti na stopni\xc4\x8dke, ko je zasedla tretje mesto.'